《题石桥》
宋代·陈知柔

巨石横空岂偶然，万雷奔壑有飞泉。
好山雄压三千界，幽处常栖五百仙。
云际楼台深夜见，雨中钟鼓隔溪传。
我来不作声闻想，聊试茶瓯一味禅。

作者简介：（?—1184）宋泉州永春人，字体仁，号休斋，一号弱翁。高宗绍兴十二年进士。授台州判官。历知循州、贺州。与秦桧子秦熺同榜进士，桧当轴，同年多以攀援致通显，知柔独不阿附。解官归，主管冲祐观。有《易本旨》、《春秋义例》、《易大传》、《易图》、《诗声谱》、《论语后传》等。